KOMISIJOS ATASKAITA EUROPOS PARLAMENTUI IR TARYBAI

dėl 2000 m. gegužės 8 d. Europos Parlamento ir Tarybos direktyvos 2000/14/EB dėl valstybių narių įstatymų, reglamentuojančių lauko sąlygomis naudojamos įrangos į aplinką skleidžiamą triukšmą, suderinimo įgyvendinimo ir administravimo

1.Įvadas

Direktyva 2000/14/EB dėl į aplinką skleidžiamo triukšmo (toliau – Direktyva) priimta 2000 m. gegužės 8 d. ir pradėta taikyti 2002 m. sausio 3 d. ES teisinė sistema, susijusi su lauke naudojamos įrangos skleidžiamu triukšmu, priimta sujungus septynias konkrečias produktų direktyvas ir dvi direktyvas dėl bandymų procedūrų.

Pagal Direktyvos 20 straipsnį Komisija privalo Europos Parlamentui ir Tarybai pateikti ataskaitą apie Komisijos patirtį, kurią ji įgijo įgyvendinant ir vykdant šią direktyvą. Surengusi visas reikalingas konsultacijas, visų pirma su Komitetu, įsteigtu pagal Direktyvos 18 straipsnį, Komisija privalo pateikti išvadas ir, prireikus, šios direktyvos pakeitimus.

Tuo remdamasi Komisija įvertino Direktyvą jos galiojimo laikotarpiu. Atliekant vertinimą įvertinti Direktyvos taikymo rezultatai atsižvelgiant į tai, ar veiksmingai įgyvendinti Direktyvoje nustatyti tikslai, Direktyvos efektyvumą (daugiausia dėmesio skiriant reglamentavimo sąnaudų ir naudos, įskaitant administracines sąnaudas ir naudą), supaprastinimo ir pagerinimo galimybes, jos suderinamumą su kitais ES teisės aktais, aktualumą atsižvelgiant į suinteresuotųjų šalių poreikius ir Europos pridėtinę vertę.

Atliekant vertinimą pasinaudota įvairiais duomenų šaltiniais, atitinkamose darbo grupėse buvo surengtos konsultacijos su valstybėmis narėmis ir suinteresuotosiomis šalimis, taip pat atlikta keletas tyrimų siekiant surinkti naujausią informaciją apie Direktyvos taikymo sričiai priklausančios įrangos veikimą ir išnagrinėti poreikį ir galimybę atlikti peržiūrą:

·„Study on the experience in the implementation and administration of Directive 2000/14/EC relating to the noise emission in the environment by equipment for use outdoors“ („NOMEVAL“ tyrimas), 2007 m.;

·„Impact assessment on possible policy options for reviewing the Outdoor Equipment Noise Directive“ („ARCADIS“ tyrimas), 2009 m.;

·„Study on the merger of the Directive on noise from outdoor equipment, 2000/14/EC, with the Machinery Directive, 2006/42/EC“ („CEPS tyrimas“), 2013 m.;

·„Study on the suitability of the current scope and limit values of Directive 2000/14/EC relating to the noise emission in the environment by equipment for use outdoors“ („ODELIA“ tyrimas), 2015–2016 m.;

·„Supporting study for an evaluation and impact assessment of Directive 2000/14/EC on noise emission by outdoor equipment“ („VVA tyrimas“), 2017–2018 m.

Vertinimo rezultatai pateikiami prie šios ataskaitos pridedame konkrečiame tarnybų darbiniame dokumente.

2.Direktyvos tikslas ir pagrindinės nuostatos

Direktyva nustatomas teisinis pagrindas, reikalingas siekiant suderinti taisykles ir procedūras, susijusias su lauko sąlygomis naudojamos įrangos, pateiktos ES rinkai, keliamu triukšmu. Ja siekiama mažinant įrangos keliamo triukšmo leistinus lygius apsaugoti piliečių sveikatą ir gerovę, taip pat kartu saugoti aplinką ir derinant lauko sąlygomis naudojamos įrangos keliamo triukšmo reikalavimus, kad nebūtų daroma kliūčių tokios įrangos laisvam judėjimui, prisidėti prie sklandaus vidaus rinkos veikimo.

Pagrindiniai Direktyvos tikslai:

·užtikrinti lauko sąlygomis naudojamos įrangos laisvą judėjimą ES vidaus rinkoje;

·sumažinti tokios įrangos leistinus triukšmo lygius siekiant apsaugoti piliečių sveikatą ir gerovę, taip pat kartu saugoti aplinką;